OKRESNÁ PROKURATÚRA TREBIŠOV 
Jána Husa 1925/15, 075 01 Trebišov 1

Číslo: 2 Pv 562/14/8811	Trebišov 15.01.2016 
EEČ: 2-69-15-2016

U Z N E S E N I E

Trestná vec:	obv. XXXXX 
Trestný čin:	Prečin Porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Trebišov
Podľa § 217 odsek 1 Trestného poriadku vyslovujem, že obvinený:
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX XXXXX
väzba: nie 
ktorý je trestne stíhaný pre trestný čin:
- Prečin Porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov  

sa v skúšobnej dobe, určenej uznesením prokurátora Okresnej prokuratúry Trebišov zo dňa 28.11.2014 spisová značka 2 Pv 562/14/8811, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.

Podľa ustanovenia §217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

dňa 16.07.2014 v čase okolo 18.00 h neoprávnene cez neuzamknutú bráničku vnikol na dvor obývaného rodinného domu XXXXX XXXXX, kde z neuzamknutej šopy odcudzil kalové čerpadlo zn.  AL-KO, TSE250 čierno-žltej farby, elektrický predlžovací kábel o dĺžke 8 m, skladací bicykel nezistenej značky, zlatej farby, dušu do kolesa bicykla čiernej farby a sekeru s drevenou násadou, pričom pri odchode z dvora bol vyrušený susedom a z miesta činu ušiel, čím pre poškodeného nebohého XXXXX, XXXXX spôsobil škodu vo výške 49,- € 

Uznesením prokurátora Okresnej prokuratúry Trebišov zo dňa 28.11.2014, spisová značka 2 Pv 562/14/8811, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX  
	12 mesiacov
 
Odôvodnenie:
Uznesením prokurátora Okresnej prokuratúry v Trebišove sp. zn.                        2 Pv 562/14/8811 z 28.11.2014, právoplatným 06.12.2014, bolo trestné stíhanie proti obv. XXXXX, stíhanému za  prečin  porušovania domovej slobody podľa      § 194 ods. 1 Tr. zákona podmienečne zastavené a bola mu stanovená skúšobná doba v trvaní 12 mesiacov. Skúšobná doba uplynula dňa 06.12.2015.

	Podľa § 217 ods. 1 Tr. poriadku bolo zisťované, či sa obvinený XXXXX v skúšobnej dobe osvedčil. Následne bolo zistené, že obv. XXXXX je z miesta bydliska hodnotený všeobecne, jeho správanie nebolo prejednávané komisiou verejného poriadku. Zo správy OR PZ, Odbor kriminálnej polície Trebišov vyplýva, že v súčasnosti nie je trestne stíhaný. Zo správy Okresného úradu Trebišov, Odbor všeobecnej vnútornej správy vyplýva, že obvinený bol v skúšobnej dobe postihnutý za priestupok v zmysle § 47 ods. 1 písm. a/, § 49 ods. 1 písm. d/ zákona č. 372/1990 Zb., a to za priestupok proti verejnému poriadku a proti občianskemu spolunažívaniu rozhodnutím zo dňa 06.11.2014, právoplatným dňa 05.03.2015, avšak skutku sa dopustil dňa 18.09.2014 okolo 20.00 h, teda pred právoplatnosťou uznesenia prokurátora o podmienečnom zastavení trestného stíhania, teda na spáchanie vyššie uvedeného priestupku nemožno v tomto konaní prihliadať v neprospech obvineného. 

	Keďže  u obv. XXXXX boli splnené podmienky, prokurátor uznesením rozhodol o osvedčení  s tým, že právoplatnosťou uvedeného rozhodnutia nastávajú účinky zastavenia trestného stíhania v zmysle § 9 ods. 1 písm. e/ Tr. poriadku.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 

JUDr. Peter Prokopovič
prokurátor